Št. 853/13

Ljubljana, 15. junij 2013

**Komentar Robina Schweigerja ob svetovnem dnevu beguncev na Radiu Ognjišče z naslovom *Ne pozabimo na nove uboge med nami***

**1. Dan begunca – čas za refleksijo**

Tudi letos si ob svetovnem dnevu beguncev – praznovali ga bomo v četrtek, 20. junija – postavljamo vprašanja, ki so gotovo neprijetna za vse nas – tako na osebni ravni, kakor tudi na ravni slovenske in evropske družbe. Ta vprašanja in tudi situacija beguncev, prosilcev za mednarodno zaščito naj nas prebudijo, da nismo ravnodušni, da se odločimo za spremembe ter za iskanje (trajnih) rešitev že tolikih begunskih kriz po svetu.

Evropa se sooča s konfliktno situacijo tako znotraj kot zunaj svojih meja, kakor tudi meja t. i. schengenske EU. Umor britanskega ter francoskega vojaka sta pokazala, da je veliko vidnega predvsem pa nevidnega nasilja, ki privre na dan v določenih situacijah. Zaradi krutega zločina je angleški premier prekinil obisk v Franciji, da bi spremljal razmere v svoji državi. Najbrž se je bal ponovitve izgredov, kakršne so bile v poletju pred dvema letoma v njegovi državi. Nemiri na Švedskem, kjer živijo mnogi priseljenci, so izražali težko ekonomsko in socialno situacijo priseljencev in predvsem njihovo integracijo v novo okolje. Z nemiri se sooča tudi Turčija. Na žalost je Sirija vstopila že v tretje leto konflikta, ki mu še ni videti konca.

**2. Ženevska konvencija ZN o statusu begunca – temelj za reševanje kriz**

Ženevska konvencija Združenih narodov o statusu begunca (1951), ki je leta 2011 praznovala 60. letnico sprejetja, je bila izraz tistega časa in predvsem boleče izkušnje druge svetovne vojne. S to konvencijo so se države zavezale, da bodo pomagale ljudem, ki bežijo pred različnimi grožnjami, preganjanji in si želijo miru. Mnoge države po svetu so to konvencijo podpisale in za mnoge ljudi je ta konvencija rešilna bilka, temelj pri reševanju težav v okoljih, kjer so (stalne) kršitve človekovih pravic. Za okoliške države, ki mejijo na države, kjer traja vojaški konflikt, je vabilo k solidarnosti in odprtju svojih meja pri reševanju begunske krize.

Marsikdo misli, da večina beguncev prihaja v Evropo, a to ni res. 85 % beguncev še vedno živi v državah v razvoju in ne v Evropski uniji. Visoki komisar ZN za begunce Antonio Guterres je že večkrat poudaril, naj Evropska unija pokaže več solidarnosti. Visoki komisar ZN za begunce je v lanskoletnem pogovoru v Bruslju poudaril, da Evropejci ne želijo imeti otrok, se starajo in nočejo delati določenih del. Nočejo imeti opravka z migracijo, čeprav jo potrebujejo in je lahko za njo rešitev. Taka situacija ustvarja razna iracionalna dejanja ter spodbuja k populističnim težnjam in sovraštvu do tujcev. Zato ni čudno, da smo bili letos priče ubojem v Angliji, Franciji ter Italiji, ki so nas močno pretresli.

Tudi novi papež Frančišek že od začetka svojega pontifikata izraža posebno skrb za priseljence in begunce in vse, ki so preganjani in izkoriščani. S pozivom za rešitev njihovih težav, se je obrnil na *Papeški svet za pastoralo migrantov in potujočih*, ki je imel v začetku meseca junija v Rimu plenarno zasedanje. Udeležence zasedanja je pozval, naj pomagajo in vlivajo upanje priseljencem, beguncem in žrtvam trgovine z ljudmi ter vsem, ki so se znašli v stiski. Srečanja s svetim očetom se je udeležil tudi p. Peter Balleis, direktor *Mednarodnega jezuitskega združenja za begunce*. Sveti oče je na tem srečanju dejal: »Tudi mi kot Cerkev ne pozabimo, da ko negujemo rane beguncev, prebežnikov in žrtev trgovine z ljudmi, uresničujemo Jezusovo zapoved ljubezni, ki nam jo je pustil, ko se je identificiral s tujcem, trpečim, z vsemi nedolžnimi žrtvami nasilja in izkoriščanja.«

Papež je tudi spodbudil vlade in zakonodajalce rekoč: »Vabim vse vlade in zakonodajalce v vsej mednarodni skupnosti, naj k resničnosti ljudi, ki so prisilno preseljeni, pristopijo z učinkovitimi pobudami in novimi pristopi, da bi zaščitili njihovo dostojanstvo, izboljšali njihove življenjske pogoje in se spoprijeli z izzivi, ki izhajajo iz novih oblik preganjanja, zatiranja in suženjstva. Gre za človeške osebe, ki potrebujejo solidarnost in pomoč, potrebujejo hitro ukrepanje, a potrebujejo tudi in predvsem razumevanje in dobroto.«

**3. Za številkami o prosilcih za mednarodno zaščito so žalostne zgodbe**

Rad bi vam posredoval še nekaj podatkov Visokega komisariata ZN za begunce za leto 2012, ki bo osvetlilo svetovno in evropsko situacijo begunske tematike.

V 44 industrijskih državah, ki jih predstavi UNHCR-jevo *Poročilo trendov o azilih* (objavljeno 20. marca 2013), je bilo zabeleženih 479.300 prošenj za azil. To je največ od leta 2003 in je tudi nadaljevanje stalnega trenda rasti od leta 2006.

Evropa je glavni prejemnik prošenj za azil. V letu 2012 je bilo 355.500 prošenj, kar je več kot leta 2011, ko jih je bilo 327.600. Evropska unija s 27 članicami je sprejela 296.700 prošenj, kar je 7 % več kot leta 2011. Največ prošenj je bilo v Nemčiji, in sicer 64.500, kar je 41 % več kot v letu 2011, sledile so ji Francija s 54.900 prošnjami in 5 % porastom ter Švedska s 43.900 zahtevki in kar 48 % povečanjem v primerjavi z letom prej. Velik, 33 % porast vlog za azil v primerjavi z letom prej je bil zabeležen tudi v Švici, ki se je s 25.900 vlogami uvrstila le mesto za Veliko Britanijo, kjer je bilo oddanih 27.400 prošenj, kar pomeni 6 % več kot predlani.

V svetovnem merilu je Severna Amerika sprejela največ prošenj za azil in sicer 83.400, kar je 7.400 več kot v letu 2011. Do povečanja števila prošenj za azil je prišlo tudi v severovzhodni Aziji in Avstraliji. Kljub temu območje še vedno ostaja med manj obremenjenimi.

Afganistan ostaja glavna država izvora prosilcev za azil s 36.600 prošnjami (v primerjavi z 36.200 v letu 2011). Sledi Sirija s 24.800 prošnjami, ki je bila še predlani na 15. mestu, število prošenj od tam pa se je v enem letu povečalo za 191 %. Srbija skupaj s Kosovom je tretja s 24.300 prošnjami za zaščito. Sledi Kitajska s 24.100 in Pakistan s 23.200 prošnjami za azil.

**4. V Sloveniji se je dvignilo število statusov, a zmanjšalo število prošenj za mednarodno zaščito**

V letu 2012 so 304 osebe zaprosile za mednarodno zaščito v RS, kar je malo manj kot leta 2011, ko je 358 oseb zaprosilo za zaščito. Število prošenj za mednarodno zaščito se je zmanjšalo za 54 ljudi. Največ prosilcev v našo državo je prišlo iz Afganistana in sicer 65, sledi Sirija s 32 prošnjami, Turčija s 27 prošnjami, Alžirija s 26 in Somalija s 20 prošnjami za mednarodno zaščito. Šele na 6. mestu je Kosovo s 18 prošnjami. Sledita Srbija s 13 in Pakistan s 12 prošnjami za mednarodno zaščito. Največ je bilo moških, ki predstavljajo 84 % vseh prosilcev za mednarodno zaščito.

Pretresljiv je tudi podatek, da je za azil zaprosilo 52 mladoletnikov brez spremstva. Lansko leto je bilo v azilnem domu nastanjenih 58 mladoletnikov brez spremstva. V letu 2012 jih je največ prišlo iz Afganistana in sicer 19. 10 jih je prišlo iz Alžirije, po 6 mladoletnikov pa iz Sirije in Somalije. Lansko leto je RS podelila status zaščite 34 osebam, kar je za 10 več kot leto 2011.

**5. Pogled naprej: klic k solidarnosti**

Za vsemi – velikokrat suhoparnimi – številkami so vedno ljudje s svojimi osebnimi zgodbami, velikokrat polnimi trpljenja in bolečin. Veliko tujcev čaka v zapuščenih grških tovarnah ali kar na mestnih ulicah, da se jim odpre možnost, da gredo na ladjo proti Italiji. Mnogi čakajo v Libiji, da odidejo na Malto ali na italijanski otok Lampedusa. Številni tujci čakajo v vasi Lojane na makedonsko-srbski meji, da s pomočjo tihotapcev ob visokem plačilu odidejo v t. i. schengensko Evropo.

Prosilci za mednarodno zaščito živijo na ulicah velikih evropskih mest, kjer države – npr. Italija in Francija – nimajo dovolj struktur, ki bi sprejele toliko prosilcev in prosilk za mednarodno zaščito. Nemčijo je pretekli mesec pretresla vest, da si je 20 letni fant iz Čada vzel življenje, ker ni hotel iti po t. i. dublinski konvenciji v Italijo, kjer je najprej zaprosil za mednarodno zaščito. Mnogi tujci so v centrih za tujce, kjer jih nameravajo vrniti v izvorne države, a ne vedo, kaj jih tam čaka.

**Sklepna misel**: Veliko je vidnega trpljenja, ki se izraža na mnogotere načine, o katerem poročajo mediji. Še več je nevidnega trpljenja, ki je mnogim zakrito in je dano videti le nekaterim. Begunci in prosilci za mednarodno zaščito – z eno besedo *ljudje na poti* – so ambasadorji mnogih krivic in trpljenja v svetu; krivičnih struktur in težkih ekonomskih situacij; (dolgotrajnih) vojaških konfliktov in okoljskih katastrof.

Naj bo med evropskimi državami in tudi med nami več solidarnosti z novimi ubogimi med nami, ki bežijo zaradi različnih preganjanj in težkih situacij – ne le ob svetovnem dnevu beguncev, ampak vse dni v letu. Vesel sem, da bo papež Frančišek v znak solidarnosti in sočutja septembra obiskal Center Astalli v Rimu, ki služi prav tem ljudem.

Komentar je bil predstavljen v sklopu oddaje *Gradimo odprto družbo*, v soboto, 15. junija 2013, na *Radiu Ognjišče*.

Robin Schweiger